***Önkormányzat***

 ***Nick***

***274-5/2017./Ált.***

***J e g y z ő k ö n y v***

*Nick község Önkormányzatának Képviselő-testülete 2017. április 18-án 18.00 órakor a Művelődési Házban megtartott üléséről.*

***Jelen voltak:*** *Csorba József polgármester, Németh András alpolgármester Ivánkovics Zoltán képviselő, Tóth Sándor képviselő*

***Távolmaradását előzetesen bejelentette:*** *Novák László képviselő*

***Tanácskozási joggal vett részt:*** *dr. Kiss Julianna jegyző*

***Meghívottak:*** *Kissné Simon Mónika igazgatási ügyintéző, Nagy Attiláné településüzemeltetési és beruházási ügyintéző, Finta Brigitta szociális ügyintéző*

*Csorba József polgármester köszöntötte a megjelenteket, megállapította, hogy az 5 képviselőből jelen van 4 fő, az ülés határozatképes, azt megnyitotta.*

***Napirendre, illetve további egy napirend felvételére az alábbi javaslatot tette:***

*1. Beszámoló az Önkormányzati Társulások tevékenységéről, a társulási cél megvalósulásáról*

*2. Az egészségügyi alapellátást végző háziorvosok működési feltételeinek javítását elősegítő támogatásról szóló önkormányzati rendelet módosítása*

*3. Háziorvossal kötött feladatellátási szerződés módosítása*

*4. Döntés Településarculati kézikönyv készítéséről*

*5. Önkormányzati fejlesztési pályázathoz önerő meghatározása*

*6. Hulladékközszolgáltatási szerződés felmondásáról döntés*

*7. Vasivíz Zrt-vel kötött üzemeltetési szerződés egybefoglalása*

*8. Vákuum szivattyú felújítása a szennyvíztelepen*

*9. Víziközmű létesítményjegyzék módosítása*

*Képviselő-testület a javasolt napirendet egyhangúlag elfogadta.*

***1. Napirend***

*Beszámoló az Önkormányzati Társulások tevékenységéről, a társulási cél megvalósulásáról*

***Előadó:*** *Csorba József polgármester*

*Írásos beszámoló és a határozati javaslat a jegyzőkönyv mellékleteként csatolva.*

***Csorba József polgármester:*** *Ismerteti a kiküldött anyagot. Répcelak és Térsége Önkormányzati Társulásnál kiemelte, hogy változatlanul magas az óvodai hozzájárulás mértéke. Ez a tavalyi évben 2.301 e Ft volt, melyet az állami normatíván felül fizettek. Úgy tudja, hogy ennek a csökkentésén a Répcelaki Közös Önkormányzati Hivatal is dolgozik. Voltak félre informálások a csoport, illetve az óvodai létszám tekintetében. 127 fős létszámot prognosztizáltak, ezzel szemben 100 fő lett beíratva 5 csoportba. A plussz csoport indítása cca. 15 millió Ft-ba került, melynek költségét szétosztottak az önkormányzatok között. Az adóerősség miatt Répcelak kevesebb normatívát kap, ezért a répcelaki polgármester úr javaslatára az igy keletkezett különbséget szét kellett osztani az önkormányzatok között. Úgy tudja, hogy ennek a felülvizsgálata folyamatban van., és ígéretet kapott, hogy ezt módosítani fogják. Így az idei évben pénzt fog visszakapni az önkormányzat.*

*Kérdés, hozzászólás:*

***Csorba József polgármester:*** *Kéri a határozati javaslat elfogadását.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***25/2017.(IV.18.) számú határozat:***

*Nick Község Önkormányzatának Képviselő-testülete elfogadja az önkormányzati társulások 2016. évi tevékenységéről, pénzügyi helyzetéről, a társulási cél megvalósulásáról szóló polgármesteri beszámolót.*

***Felelős:*** *Csorba József polgármester*

***Határidő:*** *azonnal*

***2. Napirend***

*Az egészségügyi alapellátást végző háziorvosok működési feltételeinek javítását elősegítő támogatásról szóló önkormányzati rendelet módosítása*

***Előadó:*** *Finta Brigitta szociális ügyintéző*

*Írásos előterjesztés, előzetes hatásvizsgálat és a rendelet-tervezet a jegyzőkönyv mellékleteként csatolva.*

***Finta Brigitta szociális ügyintéző:*** *2016. novemberi ülésén tárgyalta és fogadta el az egészségügyi alapellátást végző háziorvosok működési feltételeinek javítását elősegítő támogatásról szóló önkormányzati rendeletet. Az államháztartásról szóló 2011. évi CXCV. törvény változása miatt szükséges a rendelet módosítása. A támogatások pénzügyi elszámoláshoz csatolni kell mellékleteket, melyet a rendelet 1. számú melléklete rögzít. 2017. január 1-jétől megváltozott a becsatolandó dokumentumok sora. Ezért szükséges a rendelet 1. számú mellékletének a módosítása. A változás következtében számlaösszesítőt kell becsatolni, és nem a számlákat. Minden kapott támogatásról el kell számolni az orvosoknak. A 2017. évi költségvetésben számszerűsítették a háziorvosok támogatását.*

*Kérdés, hozzászólás:*

***Csorba József polgármester:*** *A rendelési idő függvényében határozták meg a támogatás mértékét. Az orvosok ezen felül is kérhetnek támogatást eszközök beszerzésére, melyet az önkormányzat anyagi helyzetéhez mérten támogat. Kéri a rendelet-tervezet elfogadását.*

*Képviselő-testület 4 szavazattal, tartózkodás, ellenszavazat nélkül az alábbi rendeletet alkotta:*

*Nick Község Önkormányzata Képviselő-testületének 6/2017.(IV.19.) önkormányzati rendelete az egészségügyi alapellátást végző háziorvosok működési feltételeinek javítását elősegítő támogatásról szóló 14/2016.(XI.23.) önkormányzati rendelete módosításáról.*

*A rendelet a jegyzőkönyvhöz csatolva.*

***3. Napirend***

*Háziorvossal kötött feladatellátási szerződés módosítása*

***Előadó:*** *Finta Brigitta szociális ügyintéző*

*Írásos előterjesztés, határozati javaslat és a házi orvosi ellátás nyújtására kötött működtetési szerződés 3. számú módosítása a jegyzőkönyv mellékleteként csatolva.*

***Finta Brigitta szociális ügyintéző:*** *Dr. Gombay Csongor 1996 óta egyéni vállalkozóként látja el a háziorvosi alapellátást. Az alapszerződés 9. pontja tartalmazza az önkormányzatok által az elmúlt években nyújtott támogatások rendszerét, melynek mértékét a szerződés 4. számú melléklete tartalmazza. Magyarország helyi önkormányzatairól szóló 2011. évi CLXXXIX. törvény 41. § (9) bekezdése alapján, a helyi önkormányzat képviselő-testülete az államháztartáson kívüli forrás átvételére és átadására vonatkozó rendelkezéseket rendeletben szabályozza.*

*A törvényi rendelkezéseknek megfelelően Nick Község Önkormányzatának Képviselő-testülete 2016. novemberi testületi ülésén elfogadta az egészségügyi alapellátást végző háziorvosok működési feltételeinek javítását elősegítő támogatásról szóló 14/2016.((XI.23.) önkormányzati rendeletet.*

*Fentieknek megfelelően tehát az alapellátásban részt vevő orvosok támogatásának szabályait önkormányzati rendelet tartalmazza, ezért a működtetési szerződés módosítása indokolt oly módon, hogy a szerződésből ki kell venni a korábbi támogatási szabályokat, melyeket az alapszerződés 9. pontja, valamint a 4. sz. melléklet tartalmaz. Az önkormányazt rendelet alapján ad támogatást az orvosok részére.*

*Kérdés, hozzászólás:*

***Csorba József polgármester:*** *Kéri a képviselő-testület döntését.*

*Képviselőtestület 4 szavazattal, ellenszavazat, tartózkodás nélkül az alábbi határozatot hozta:*

***26/2017.(IV.18.) számú határozat:***

*Nick Község Önkormányzatának Képviselő-testülete elfogadja a MED.UNIV Családorvosi Betéti Társaság (képviseli Dr. Gombay Csongor) működtetési szerződésének 3. számú módosítását az előterjesztés mellékletét képező tartalommal, és felhatalmazza a polgármestert a szerződés aláírására.*

***Felelős:*** *Csorba József polgármester*

 *dr. Kiss Julianna jegyző*

***Határidő:*** *azonnal*

***4. Napirend***

*Döntés Településarculati kézikönyv készítéséről*

***Előadó:*** *Nagy Attiláné településüzemeltetési és beruházási ügyintéző*

*Írásos előterjesztés és határozati javaslat a jegyzőkönyv mellékleteként csatolva.*

***Nagy Attiláné településüzemeltetési és beruházási ügyintéző:*** *2016. évi LXXIV. törvény és a 314/2012.(XI.8.) Korm. rendelet előírja kötelezően a településeknek az arculati kézikönyv elkészítését. A törvény erre 2017. október 31-i határidőt szab meg. Az önkormányzatoknak a költségvetésében erre fedezet nem áll rendelkezésre, de előre láthatólag kötelezővé válik az elkészítése. Ezért a képviselő-testületnek ezt az eljárást el kell indítani, ha az idei évben szeretné elkészíteni ezt a kézikönyvet. Javasolják a képviselő-testületnek, hogy pályáztassák meg az arculati kézikönyv elkészítését, hogy lássák milyen költségbe kerül és feltételes módon kössenek szerződést, hogy amennyiben a fedezetet biztosítani tudja az önkormányzat akkor fog megvalósulni. Meg lehet nézni az ismert költség függvényében a költségvetést, hogy van-e erre fedezet. Van lehetőség arra, hogy az önkormányzat pályázatot nyújtson be a Belügyminiszter és a Nemzetgazdasági Miniszter által meghirdetett „a megyei önkormányzatok rendkívüli támogatása, és a települési önkormányzatok rendkívüli önkormányzati támogatása” az előre nem látható a működést veszélyeztető helyzetek támogatására. Mivel az idei évben a törvény több olyan kötelező terv elkészítését írta elő (Energia-megtakarítási intézkedési terv, Arculati kézikönyv, Ár-és belvízvédelmi terv) ezért javasolja, hogy nyújtsák be a pályázatot, bízva az önkormányzat támogatásában. A fentiek alapján kéri a képviselő-testületet, hogy döntsön a kézikönyv elkészítésére a pályázat kiírásáról, és arról, hogy pályázatot nyújt be a települési önkormányzatok rendkívüli önkormányzati támogatására.*

*Kérdés, hozzászólás:*

***Tóth Sándor képviselő:*** *Mit fog tartalmazni az arculati kézikönyv?*

***Nagy Attiláné településüzemeltetési és beruházási ügyintéző:*** *A település arculatára lesz szabva. Felhívást tesznek közzé és a képviselő-testületnek is gondolkodni kell, hogy mik azok az építészeti elemek, melyet szeretnének látni a településen. Úgy gondolja ez a könyv hasonlít a rendezési tervre. Az arculati kézikönyv elkészítéséhez kötelezően szükséges a főépítész bevonása. Az önkormányzatnak rendeletalkotási kötelezettsége lesz, melyet ugyan úgy fognak használni, mint a rendezési tervet. Tisztázni fogják, hogy az arculati kézikönyv elkészítése után kell-e rendezési tervet alkalmazni.*

***dr. Kiss Julianna jegyző:*** *Van egy rendelet alkotási jogkör, amit a törvény előír. Erre vannak a rendezési tervek. Az arculati kézikönyv elkészítéséhez be kell vonni a település lakosságát. Feltétlenül meg kell kérdezni a lakosságtól, hogy mit tartanak feltétlenül követendőnek Nicken. A lakosság véleményét össze kell gyűjteni. A kialakult véleményekhez a főépítész fogja adni az iránymutatást. Mindenképpen az az elképzelés, hogy a települések eredeti arculatát tartalmazza. Elképzelhető, hogy ezzel egyideőben feleslegessé válik a rendezési terv. Ezt mindenképpen tisztázni fogják. Az arculati kézikönyvet mindenképpen meg kell csináltatni, mert a törvény előírja, melynek határideje 2017. október 31. Javasolja, hogy mindenképpen pályázzanak a rendkívüli önkormányzati támogatásra, mivel olyan kötelező feladat elkészítéséről van szó, melyre az önkormányzatnak nincsen fedezete.*

***Csorba József polgármester:*** *Minden képviselő ismeri az önkormányzat költségvetését, melyben nem sok mozgási lehetőség van. Jelenleg csak általános tartalékról beszélhetnek, melynek összege valószínű, hogy nem fedezné a kézikönyv elkészítését. Azért szükséges, hogy pályáztassák meg az arculati kézikönyv elkészítését, hogy lássák mekkora összegre kell beadni a pályázatot.*

***Nagy Attiláné településüzemeltetési és beruházási ügyintéző:*** *Belső tervező szóbeli tájékoztatása alapján minden önkormányzat 1 millió Ft-ot kaphat a kézikönyv elkészítéséhez. Amennyiben erre lehetőség lesz, akkor azt meg kell igényelni.*

***Csorba József polgármester:*** *Kéri a határozati javaslat elfogadását.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***27/2017.(IV.18.) számú határozat:***

*Nick Község Önkormányzatának Képviselő-testülete pályázatot ír ki a településképi arculati kézikönyv elkészítésére.*

*Az önkormányzat a kézikönyv elkészítésével járó költségek finanszírozása érdekében pályázatot nyújt be a Magyarország 2017. évi központi költségvetéséről szóló 2016. évi XC tv. 3. melléklet 1.7 pont és a III.1. pont szerinti „a megyei önkormányzatok rendkívüli támogatása, és a települési önkormányzatok rendkívüli önkormányzati támogatása” cím alatt b) pontban jelölt (települési önkormányzatok működőképességének megőrzésére vagy egyéb a feladataik ellátását veszélyeztető helyzet elhárítása) célra.*

***Felelős:*** *Csorba József polgármester*

***Határidő:*** *azonnal*

***5. Napirend***

*Önkormányzati fejlesztési pályázathoz önerő meghatározása*

***Előadó:*** *Nagy Attiláné településüzemeltetési és beruházási ügyintéző*

*Írásos előterjesztés és határozati javaslat a jegyzőkönyv mellékleteként csatolva.*

***Nagy Attiláné településüzemeltetési és beruházási ügyintéző:*** *A márciusi testületi ülésen döntött a képviselő-testület, hogy az önkormányzati fejlesztésekre benyújtja ismételten a Dózsa-köz és a Mező utca felújítására a pályázatot, de ekkor még nem állt rendelkezésre költségvetés. A költségvetést bekérték, mely alapján a Dózsa-köz felújítása bruttó 9.014.460,-Ft, a Mező utca felújítása pedig bruttó 9.776.765,-Ft. A két utca esetén a beruházás összköltsége bruttó 18.791.225,-Ft. Az önkormányzat adóerősségét figyelembe véve az önerő mértéke 25%. A pályázathoz csatolni kell a határozati javaslatot, melyben szerepel az önerő mértéke. Az önerő mértéke a két utca felújítására 4.697.806,- Ft. Kéri a képviselő-testületet, hogy az önerő mértékét biztosítja a 2018. évi költségvetésben.*

*Kérdés, hozzászólás:*

***Csorba József polgármester:*** *Pályázat elbírálása október hónapban várható, így valószínű, hogy a kivitelezés nem történik meg az idei évben.*

***Nagy Attiláné településüzemeltetési és beruházási ügyintéző:*** *Telefonon egyeztetett a MÁK-kal, hogy nem okoz problémát a felhasználás miatt, ha jövő évre tervezik a költséget. Az önerő mértéke változatlan marad, mivel nyertesség esetén a támogatás felhasználásának a határideje 2018. december 31.*

***Csorba József polgármester:*** *Az ismert okok miatt az önerő mértéke magasabb lett a pályázatban. Sajnos az idei évben az adóerőség gyengébb lesz, mert befejeződött az autóút építése, és így sokkal kevesebb adó fog befolyni az önkormányzathoz. Elmondja, hogy saját forrásból nem tudnák az utcákat felújítani, csak pályázat útján. Legrosszabb állapotban a Dózsa-köz van. Kéri a határozati javaslat elfogadását.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***28/2017.(IV.18.) számú határozat:***

*Nick Község Önkormányzatának Képviselő-testülete pályázatot nyújt be az önkormányzati feladatellátást szolgáló fejlesztések támogatására, a Dózsa-köz és Mező utca burkolat felújítására, melyet nyertesség esetén 2018. évben valósít meg.*

*A pályázathoz szükséges 25% önerőt, bruttó 4.697.806,-Ft összeget a képviselő-testület az Önkormányzat 2018. évi költségvetésében a biztosítja.*

***Felelős:*** *Csorba József polgármester*

***Határidő:*** *2017. május 2.*

***6. Napirend***

*Hulladékközszolgáltatási szerződés felmondásáról döntés*

***Előadó:*** *Csorba József polgármester*

*Írásos előterjesztés, határozati javaslat és a NHKV Zrt. levele a jegyzőkönyv mellékleteként csatolva.*

***Csorba József polgármester:*** *Az önkormányzat amikor megpályáztatta a hulladékszállítást, 2019. május 31-ig kötött szerződést a szolgáltatóval. Nemzeti Hulladékgazdálkodási Koordináló és Vagyonkezelő Zrt-től kaptak egy levelet, melyben közölték, hogy a Müllex Közszolgáltató Nonprofit Kft-nek visszavonták a megfelelőségi véleményét azonnali hatállyal. Így az önkormányazt nem szállíttathat olyan céggel, aki nem rendelkezik a megfelelőségi véleménnyel. Egyeztetve, arra a megállapodásra jutottak, hogy közös megegyezéssel fel kell bontani a meglévő szerződést hat hónapos időtartamon belül a Müllex Kft-vel. Bízik abban, hogy arra kialakul az új hulladékszállítási szervezet a Sopron és Térsége Nonprofit Kft., akivel szerződést köt az önkormányzat. Az önkormányzatnak nem kell közbeszerzési eljárást lefolytatni. Sopron és Térsége Nonprofit Kft. szerződést fog kötni alvállalkozóként a Müllex Kft-vel. A törvényi előírásoknak meg kell felelni, ezért kéri a határozati javaslat elfogadását.*

*Kérdés, hozzászólás:*

***dr. Kiss Julianna jegyző:*** *A jogszabály taxatíve felsorolást tartalmaz a felmondási okokra, melyben nem szerepel olyan, hogy nem felel meg a szolgáltató a törvényi feltételeknek. Joghézag van, felmondani a szerződést a fentieken túl csak, a Polgári Törvénykönyvben felsorolt általános okok szerint lehet. Azért jutottak arra a véleményre, hogy közös megegyezéssel szüntetik meg a szerződést. Ezt a Kormányhivatallal is egyeztette. Jogszabályban a megszűntetés időtartamára nincsen konkrét szabály meghatározva, de általánosságban hat hónap a szerződés felmondása. A hulladékszállítási rendszer átszervezés alatt van. A 24 régió még nem állt fel. Az elképzelés szerint társulásba tömörülnek az önkormányzatok.*

***Csorba József polgármester:*** *Kéri a határozati javaslat elfogadását.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***29/2017.(IV.18.) számú határozat:***

*Nick Község Önkormányzatának Képviselő-testülete a kommunális hulladék összegyűjtésére, elszállítására és ártalmatlanítására szervezett kötelező helyi közszolgáltatás végzésére a Müllex Közszolgáltató Nonprofit Kft-vel kötött közszolgáltatási szerződés közös megegyezéssel történő megszüntetéséről dönt és kezdeményezi a közszolgáltatónál. A szerződés megszűnésének időpontját a megállapodást követő hatodik hónap utolsó napjában jelöli meg.*

*Nick Község Önkormányzatának Képviselő-testülete felhatalmazza a polgármestert a megszüntető szerződés aláírására.*

*A szerződés megszűnéséig hátra lévő időben az Önkormányzat gondoskodik a közfeladat ellátására vonatkozó pályázat közzétételéről, illetve a feltételek megteremtése esetén szerződést köt a feladat ellátására kijelölt szervezettel.*

***Felelős:*** *Csorba József polgármester*

 *dr. Kiss Julianna jegyző*

***Határidő:*** *azonnal*

***7. Napirend***

*Vasivíz Zrt-vel kötött üzemeltetési szerződés egybefoglalása*

***Előadó:*** *Nagy Attiláné településüzemeltetési és beruházási ügyintéző*

*Írásos előterjesztés és határozati javaslat a jegyzőkönyv mellékleteként csatolva.*

***Nagy Attiláné településüzemeltetési és beruházási ügyintéző:*** *A víziközmű szolgáltatásról szóló törvény módosítása előírja, hogy az egy víziközmű rendszer üzemeltetésének a szabályozását egybefoglalva egy szerződésben kell megkötni. Ez azt jelenti, hogy a répcelaki ivóvízüzemeltetési rendszeren három önkormányzat kötötte a bérleti üzemeltetési szerződést. A Vasivíz Zrt-vel minden önkormányzat külön írt szerződést alá. A szerződések változatlan tartalmát egy szerződésben kell a három önkormányzat polgármesterének a Vasivíz Zrt-vel aláírni. Kéri a képviselő-testületet, hogy hatalmazza fel a polgármestert a szerződés aláírására.*

*Kérdés, hozzászólás:*

***Csorba József polgármester****: Kéri a képviselő-testület döntését.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***30/2017.(IV.18.) számú határozat:***

*Nick Község Önkormányzatának Képviselő-testülete a közműves ivóvízellátással kapcsolatos víziközmű-szolgáltatási feladatok elvégzésére a VASIVÍZ ZRt.-vel megkötött, MEKH által jóváhagyott, záradékolt bérleti üzemeltetési szerződésének a víziközmű szolgáltatásról szóló 2011. évi CCIX törvény 5/H. § (1) bekezdése szerinti egybefoglalását megtárgyalta, és azt elfogadja.*

*A képviselő-testület felhatalmazza a polgármestert az egybefoglalt bérleti-üzemeltetési szerződés aláírására.*

***Felelős:*** *Csorba József polgármester*

***Határidő:*** *azonnal*

***8. Napirend***

*Vákuum szivattyú felújítása a szennyvíztelepen*

***Előadó:*** *Nagy Attiláné településüzemeltetési és beruházási ügyintéző*

*Írásos előterjesztés és határozati javaslat a jegyzőkönyv mellékleteként csatolva.*

***Nagy Attiláné településüzemeltetési és beruházási ügyintéző:*** *Vasivíz Zrt. tájékoztatta az önkormányzatot, hogy az elfogadott gördülő fejlesztési tervben szerepel a szennyvíztelepen a vákuum szivattyú felújítása. Az önkormányzat tulajdonában van a szennyvízrendszer, így lehetősége van, hogy ezt a munkát elvégeztesse vagy pedig pályáztatja. A gyakorlat általában az volt, hogy az üzemeltető végzi el a felújítási, javítási munkákát a bekért árajánlatok alapján. Kéri a képviselő-testületet, hogy döntsön arról, hogy a Vasivíz Zrt-vel fogja a felújítást elvégeztetni vagy pedig megpályáztatja ezt a munkát. A Vasivíz Zrt.-től azt a tájékoztatást kapták, hogy csak a szivattyú szétszerelése után látják a műszaki állapotot és ezt követően tudják megmondani a felújítás költségét. Amennyiben a Vasivíz Zrt. végzi el a javítást, a felmerülő költséget a szennyvízközmű használati díj terhére számolják el.*

*Kérdés, hozzászólás:*

***Csorba József polgármester****: Lehet mondani, hogy megpályáztatják, de akkor az önkormányzatnak kell lebonyolítani a pályáztatást. Véleménye szerint az nem lesz jó a Vasivíz Zrt-nek.*

***Németh András alpolgármester:*** *Mi a baja a szivattyúnak?*

***Nagy Attiláné településüzemeltetési és beruházási ügyintéző:*** *A gördülő fejlesztési tervben már szerepeltette a Vasivíz Zrt. a vákuum szivattyú felújítását. A Vasivíz Zrt. tájékoztatása szerint a biztonságos üzemeltetéshez szükséges a szivattyút javítani esetleg cserélni.*

***Tóth Sándor képviselő:*** *Véleménye szerint a döntés előtt tudni kellene, hogy mibe kerül a felújítás.*

*Nagy Attiláné településüzemeltetési és beruházási ügyintéző: A keretajánlatot adó NABLA 2002 Kft. a javítás idejére csereszivattyút biztosít, és a pontos javítási feladatok elvégzésének ismeretében adja meg pontosan a számszerűsített ajánlatot. Tájékoztatás szerint a szivattyú felújítása 1,5 millió Ft lesz. Az a cél, hogy csak javítva legyen a szivattyú.*

***dr. Kiss Julianna jegyző:*** *A szivattyú cseréje 3,5 millió Ft.*

***Csorba József polgármester:*** *Hangsúlyozta, hogy a szennyvízhasználati díjból fedezik a vákuum szivattyú felújítási vagy cseréjének a költségét.*

***Ivánkovics Zoltán képviselő:*** *Véleménye szerint, ha most cserélik a szivattyút, akkor a leszerelt szivattyút a későbbiek során fel lehetne újítani és akkor lenne egy tartalék szivattyú.*

***Csorba József polgármester:*** *A leselejtezett szivattyút kérheti az önkormányzat és azt csinál vele, amit szeretne (feljavítás, selejtezés).*

***dr. Kiss Julianna jegyző:*** *Nem szabad elfelejteni, hogy az ellátásért az önkormányzat a felelős. Nem vagyonkezelés van, hanem bérüzemeltetés. Az önkormányzatnak kellene minden olyan feladatot finanszírozni, ami a rendszeren meghibásodik. Az energiahivatal által jóváhagyott gördülő fejlesztési tervben szerepel a szivattyú felújítása. Véleménye szerint jobban járnak, ha új szivattyú kerül beépítésre.*

***Csorba József polgármester:*** *Lehet azon gondolkodni, hogy kéri az önkormányzat a leszerelt szivattyút, ha cserélni kell és felújíttatja. Rendkívüli meghibásodás esetén be tudja építeni a Vasivíz Zrt.*

***Németh András alpolgármester****: Javasolja, hogy a Vasivíz Zrt-vel végeztessék el a szivattyú felújítását.*

***Csorba József polgármester:*** *Aki egyért alpolgármester javaslatával az szavazzon. Kéri a képviselő-testület döntését.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***31/2017.(IV.18.) számú határozat:***

*Nick Község Önkormányzatának Képviselő-testülete a nicki szennyvíz ellátási rendszeren a 2017. évi gördülő fejlesztési tervének megfelelően tervezett vákuum szivattyú felújítását vagy esetleges cseréjét megrendeli a Vasivíz Zrt-től, mint üzemeltetőtől.*

*A képviselő-testület tudomásul veszi, hogy felújítás vagy csere költsége a szennyvíz használati díj terhére kerül elszámolásra.*

***Felelős:*** *Csorba József polgármester*

***Határidő:*** *2017. április 12.*

***9. Napirend***

*Víziközmű létesítményjegyzék módosítása*

***Előadó:*** *Nagy Attiláné településüzemeltetési és beruházási ügyintéző*

*Írásos előterjesztés és határozati javaslat a jegyzőkönyv mellékleteként csatolva.*

***Nagy Attiláné településüzemeltetési és beruházási ügyintéző:*** *Répcelak Tatay S. utca és a Butiksor mögötti ivóvíz hálózat kiépítésével megnövekedett a VASIVÍZ Zrt. részére bérüzemeltetésre átadandó viziközmű vagyon mennyisége és értéke, melyet a Bérleti-üzemeltetési Szerződés mellékletét képező létesítményjegyzékben szükséges szerepeltetni.**A Bérleti-üzemeltetési Szerződés tartalma szövegszerűen ezzel a módosítással nem változik, csak a szerződés mellékletét képező átadott vagyon jegyzéke az üzemeltetett vagyontárgyak mennyiségét és értékét tekintve.*

*A beruházás a viziközmű vagyon vonatkozásában nettó 7.949.300,-Ft, értéknövelést eredményez. Mivel az ivóvíz viziközmű vagyon, Nick község Önkormányzat vagyonát is képezi, ezért a létesítmény jegyzék változását az önkormányzatnak jóvá kell hagyni, és azt a polgármesternek alá kell írni.*

*Kéri a képviselő testületet a létesítményjegyzékben történt változás tudomásulvételére, és kéri, hogy hatalmazza fel a polgármestert a módosított jegyzék aláírására.*

*Kérdés, hozzászólás:*

***Csorba József polgármester:*** *Kéri a határozati javaslat elfogadását.*

*Képviselő-testület 4 szavazattal, ellenszavazat, tartózkodás nélkül az alábbi határozatot hozta:*

***32/2017.(IV.18.) számú határozat:***

*Nick Község Önkormányzatának Képviselő-testülete a Tatay Sándor utcában ivóvíz ellátási rendszerének, valamint a Petőfi Sándor utcai butiksor ivóvíz ellátási rendszerének kiépítését követően Vksztv 16. § (6) bek. a.) pontja alapján üzemeltetésre átadja a VASIVÍZ Zrt részére, és kezdeményezi az ivóvíz ellátási rendszeren történt értéknövelő beruházások Bérleti-üzemeltetési Szerződés mellékletét képező Létesítményjegyzékbe történő átvezetését. Felhatalmazza a polgármestert a módosított létesítményjegyzék aláírására.*

***Felelős:*** *Csorba József polgármester*

***Határidő:*** *azonnal*

***Tájékoztatások, bejelentések:***

***Hódos Judy nicki lakos:*** *A településen mindent meg lehet vásárolni, de azért vannak olyan dolgok, melyek jobban megvásárolhatók például Szombathelyen. Havonta egy alkalommal el szokott menni vásárolni Ausztriába egyrészt azért, mert jobb minőségű árut lehet vásárolni, másrészt sokkal olcsóbban. Felajánlja a falu lakossága számára, hogy elviszi.*

***Csorba József polgármester:*** *Jó ötletnek tűnő javaslat. Ennek a szervezésében az önkormányzat nem tud részt vállalni. Magánszemélyként a hirdetést elérhetőséggel a képújságban közzé tudja tenni díjmentesen. Akit érdekel az jelentkezni tud. Megköszöni a lehetőséget a falu lakossága nevében.*

*Az önkormányzat által a Gysev területek megvásárlásra kerültek (262/8 hrsz-ú területet kikiállítási áron, azaz 533 ezer Ft-ért, a 62/6 hrsz-ú területet 2.896 e Ft-ért), nem volt más pályázó a területekre.*

*Április 30-án kerül sor a májusfa állítására, a kitáncolása pedig május 28-án lesz a gyermeknappal egybekötve, illetve ezen a napon kerül sor a Rába és a Táncsics utcák ünnepélyes átadására.*

*A községben az önkormányzat utak kátyúzási munkái megtörténtek, viszonylag jó állapotban vannak az utak. A Műgáti út is jó lett a padkázási munkák elvégzése után. A KPM is végzett kátyúzási munkákat. A buszmegállók járdasziget részei aszfaltozásra kerültek. A buszmegálló méretei nem felelnek meg a szabványnak, de a buszmegállókat csak pályázati pénzből tudnák átépíteni.*

***Ivánkovics Zoltán képviselő:*** *Kérdése, hogy mennyi idő alatt ül be az aszfalt a helyére?*

***Nagy Attiláné településüzemeltetési és beruházási ügyintéző:*** *Az aszfalt egy-két hónap alatt tömörödik meg, de ez függ a forgalom nagyságától is.*

***Németh András alpolgármester:*** *Kérdése, hogy megmaradt aszfaltból a nagyon veszélyes helyeket ki lehet-e javítani?*

***Csorba József polgármester:*** *A településen végig nézik a járdákat, hogy hol szükséges az aszfaltozás és ezt követően kiírják a pályázati felhívást.*

*A képviselő-testület a tájékoztatásokat tudomásul vette.*

*Miután több napirend nem volt,* ***Csorba József*** *polgármester a megjelenést megköszönte, az ülést bezárta.*

*k.m.f.*

***Csorba József Dr. Kiss Julianna***

 ***polgármester jegyző***